22-11-2013

Sagsnr.

2013-0240545

Dokumentnr.

2013-0240545-10

Sagsbehandler

Kirstine Hovgaard Rubinstein

Referat fra møde i CSO den 14. november 2013

|  |  |
| --- | --- |
| Dato: | 14. november 2013 |
| Tid: | Kl. 11.30 – 14.00 |
| Sted: | Rådhuset, Udvalgsværelse D |
| Mødedeltagere: |

|  |  |
| --- | --- |
|  |  |
| **Repræsentanter for København**Adm. dir. Claus Juhl, ØKFAdm. dir. Carsten Haurum, KFFAdm. dir. Anette Laigaard, SOFAdm. dir. Katja Kayser, SUFAdm. dir. Morten Binder, BIFAdm. dir. Pernille Andersen, TMFDir. Bjarne Winge, ØKF **Repræsentanter for organisationerne**Formand Jan Trojaborg, Københavns Lærerforening Formand Britt Petersen, FOA-LFSFællestillidsrepræsentant, Tania Karpatschof, ACNæstformand Mimi Bargejani, FOA/KLSGruppeformand Lars Pless, 3FFaglig sekretær Charlotte Thim von Mehren, FOA SoSuNæstformand Steen Vadgaard, FOA 1Vicekontorchef Mai-Britt Hedegaard, Københavns Embedsmandsforening Kredsformand Lars Petersen, Socialpædagogerne Storkøbenhavn  |  |

 **Sekretariatsmedarbejdere** Kontorchef Lise Rasmussen, ØKF Vicedirektør Helge Vagn Jacobsen, KS Specialkonsulent Jørgen Tejlgaard Pedersen, ØKF Specialkonsulent Kirstine Rubinstein, ØKF Chefkonsulent Henning Bickham, KFF |

Der var afbud fra Else Sommer, Vibeke Westh og Karla Kierkegaard. Claus Juhl ledede mødet.

Der var udsendt følgende dagsorden:

**Dagsorden**

1. **Godkendelse af referat fra mødet den 29. august 2013**

Referatet medfølger.

1. **Socialt kapitel**
* Orientering om flekspulje mm. – vedhæftet notat: Fremadrettet anvendelse af flekspulje
* Orientering om Fonden til Forebyggelse og Fastholdelse – vedhæftet notat: Statusnotatet vedr. Fonden til Forebyggelse og Fastholdelse
* Orientering om fokusområder for det næste år – vedhæftet notat: Fokuspapir for temagruppen om Det Sociale Kapitel frem til næste årlige drøftelse i CSO i 2014.
* Brev vedr. udbetaling af bonus vedr. ansættelse af fleksjobber – brev vedhæftet.

Under dette punkt deltager fra temagruppen:

Helle Asmussen, ØKF

Susanne Brinck Andersen, LFS

1. **Budget 2014**

Hovedindholdet i budget 2014 og den videre proces frem mod Budget 2015.

1. **Tillidsdagsorden og konference i 2014**

Frisættelse af institutioner og arbejdet med konferencen den 8. april 2014

1. **Strukturarbejdet**

Status på de forskellige spor, der p.t. er sat i gang som følge af strukturarbejdet og som opfølgning på Budget 2014. Det drejer sig om følgende områder:

* Forenkling af planer, politikker og strategier, måltal, uhensigtsmæssig kontrol af arbejdsgange og tværgående kredse.
* Ejendomsområdet.
* Snitflader på velfærdsområdet.
* Eventuelt arbejdet med kausalitet og evidens
1. **Vold, mobning og chikane på arbejdspladsen**

”Politik og retningslinjer for en samlet indsats i Københavns Kommune for at forebygge, identificere og håndtere problemer med vold, mobning og chikane på arbejdspladsen” er blevet implementeret i forvaltningerne i løbet af 2012.

På baggrund af opgørelse af status indstilles det, CSO beslutter,

* at politikken fortsætter med den ene ændring, at fristen for anmeldelse til politi ændres fra 24 timer til 72 timer, som konsekvens af ændring i lov om erstatning fra staten til ofre for forbrydelser (offererstatningsloven).
1. **Orientering om**
* Det nye økonomisystem – Helge Jacobsen
* Den fremtidige lønanvisning (– kontrakten med KMD er ved at udløbe) – Helge Jacobsen
* TR’s og organisationernes adgang til KS – Helge Jacobsen
* Valg af leverandør af krisehjælp efter udbud – Claus Juhl
* Status på implementering og organisering af den kommende nytteindsats – Morten Binder
1. **Evt.**

**REFERAT**

**Referat**

**1. Godkendelse af referat fra mødet den 29. august 2013**

Referatet blev godkendt.

**Britt Petersen** spurgte efter det udarbejdede forslag om procedureretningslinjer for medarbejderinddragelse ved udlicitering mv.

**Claus Juhl** svarede, at de administrerende direktører ikke er enige om forslaget. Der er et ønske om, at mest mulig medarbejderinddragelse sker i regi af de enkelte forvaltningers samarbejdssystem, og han forslog derfor, at der bliver udarbejdet et nyt forslag, der mere tydeligt trækker en linje for, hvornår medinddragelse foregår i de enkelte forvaltninger, og hvornår det foregår i CSO’s regi.

Der var tilslutning til, at direktørerne kommer med deres udspil til, hvor grænserne kan trækkes mellem CSO og de enkelte forvaltningers HovedMED med henblik på en snarlig drøftelse i CSO.

**2. Socialt kapitel**

**Britt Petersen** opfordrede til, at sygefravær – som er en del af spørgsmålet om rummelighed – tages op i gruppen. Da hun havde erfaret, at Koncernservice (KS) er ved at udvikle et program, der skal registrere årsager til uansøgt afsked, så hun gerne, at datagrundlaget indgår i temagruppens fremadrettede arbejde.

**Helge Jacobsen** oplyste, at KS arbejder på at kunne rapportere til hver forvaltning om årsagerne til uansøgt afsked. Formålet er primært at få overblik over, om der er områder/institutioner, der har særligt mange uansøgte afskedigelser.

**Claus Juhl** sagde, at dette skal indgå i arbejdet med det sociale kapitel.

Der var med de faldne bemærkninger og forslag til tilføjelser tilslutning til ”Fokuspapir for temagruppen om Det Sociale Kapitel frem til næste årlige drøftelse i CSO i 2014”.

**Britt Petersen** bemærkede, at det er de faglige organisationers opfattelse, at der også fremover bør afrapporteres om flekspuljen ligesom nu, særligt begrundet i faldet af fleksjob og den nye lovgivning, som alt andet lige kommer til at give udfordringer i forhold til fleksjobbevillinger.

**Claus Juhl** var enig.

**Morten Binder** orienterede om at BIF påtænker at udarbejde forslag til vejledning f.eks. om fleksjob.

**Claus Juhl** lovede, at ledelsen ville få udarbejdet et oplæg og vende tilbage.

**Morten Binder** sagde, at det politisk er besluttet at indføre en bonus på 36.000 kr. til forvaltningerne, for hver gang måltallet bliver overskredet. Der er imidlertid ikke eksempler på, at måltallene er (eller vil blive) nået, og Økonomiudvalget har derfor besluttet, at pengene skal fordeles til nye fleksansættelser indtil nytår.

**Claus Juhl** lovede, at oversigt over måltallene vedrørende særlige ansættelser sendes til CSO.

**Britt Petersen** havde ikke været opmærksom på den særlige bonus, der er blevet indført, og har opfattelsen af, at mange af de lokale ledere heller ikke kender ordningen. Hun understregede vigtigheden af, at lederne kender ordningerne og mente, at der er problemer med kommunikationen.

**Morten Binder** svarede, at man’holder øje’ med forvaltningerne for at få afdækket uudnyttede muligheder for at oprette fleksjob. Han erkendte, at det er svært at få budskabet ud til de decentrale ledere.

**Anette Laigaard** oplyste, at Socialforvaltningen har været på ’turne’ til de enkelte centre for at orientere om de forskellige ordninger. Det har givet gode resultater.

**Katja Kayser** sagde, at SUF har oprettet en hot line, hvortil alle decentrale institutioner kan henvende sig for at få bistand.

**Helge Jacobsen** bekræftede indtrykket af forvirring. KS arbejder på en fælles oplysningsindsats, hvori bl.a. vil indgå udgivelse af nyhedsbreve.

**Claus Juhl** opfordrede KS til at udarbejde et oplæg.

**Morten Binder** sagde, at det er under overvejelse at skabe én indgang om særlige ansættelser. Han omtalte, at der efter indførelse af ændrede fleksjobregler er frygt for misbrug ved ansættelse i færre timer end anbefalet af jobcentret. Det er dog ikke et kendt problem i Københavns Kommune.

**Mimi Bargejani** sagde, at hun oplever uoverensstemmelse mellem timetallet og løn, hvilket skyldes arbejdsintensiteten, som indgår i beregningen af løn.

**Claus Juhl** opfordrede til, at BIF undersøger om jobcentrets vurdering om arbejdsevne kan indgå i ansættelsesbreve for fleksjobbere.

**Britt Petersen** pegede på, at BUF snart vil indføre ansættelsesstop på det pædagogiske område, og at det vil vanskeliggøre ansættelse af personer på særlig vilkår.

På opfordring tilkendegav **Lise Rasmussen**, at hun og Helle Asmussen vil være særligt opmærksomme på, hvilke midler der kan søges fra Forebyggelsesfonden, så der er et centralt fokus.

**3.** **Budget 2014**

**Claus Juhl** orienterede om Budget 2014 og forberedelserne af budget 2015.

København har bidraget til kommuneaftalen ved at reducere anlægsbudgettet i 2014 fra 4,3 til 3,9 mia. kr. og ved at sænke serviceudgifterne med 30 mio. kr. Beløbet er taget fra puljen til uforudsete udgifter.

For at skabe et økonomisk prioriteringsråderum i Budget 2014 har forvaltningerne samlet fundet effektiviseringer for 350 mio. kr. En stor del af de 350 mio. kr. er gået til demografi og ikke til nye aktiviteter. Der er endvidere anvendt en del penge til at forlænge gamle bevillinger, som udløb med Budget 2013. ØU har besluttet, at der skal arbejdes på, at effektiviseringerne for 2015 bliver meldt ud i indkaldelsescirkulæret, som udsendes omkring februar 2014.

Tilskuddet til Københavns Kommune fra staten falder med ca. 40 mio. kr. om året som konsekvens af, at københavnerne i gennemsnit socioøkonomisk får det bedre. Det er derfor nødvendigt at se på, om udgifterne på de enkelte områder også falder, således at der er en sammenhæng, og det skal der være fokus på i budget 2015.

**Britt Petersen** sagde, at hun som udgangspunkt ikke er imod effektiviseringer, men hun har fokus på, om det er reelle effektiviseringer, der foretages. Hun var ligeledes af den opfattelse, at socioøkonomiske forbedringer jo ikke ændrer ved, at der er lige mange af de svagest stillede borgere, og dermed bliver det bare endnu mere nødvendigt at have fokus også økonomisk på disse borgere.

**Tanja Karpatschof** takkede for, at CSO er blevet inddraget så tidligt i Budget 2015 og pointerede, at der skal holdes øje med, at det er effektiviseringer, der sker, og ikke besparelser.

**Bjarne Winge** sagde, at man arbejder målrettet på at foretage investeringer, som skaber effektiviseringer på sigt. Således er der allerede fundet for over 100 mio. kr. i effektiviseringer i 2015 som følge af investeringer.

**Henriette Brockdorff** sagde, at det skal kunne dokumenteres, at der er tale om effektiviseringer og ikke besparelser, og at det er vigtig, at der er en strategi for effektiviseringerne så de rammer rigtig og ikke bare flytter opgaver rundt i kommunen.

**Anette Laigaard** fortalte, at man i SOF drøfter emnet vedrørende den demografiske udvikling og særligt de udsatte grupper i HovedMED. Hun lovede, af forvaltningens materiale vil tilgå CSO til de overordnede drøftelser.

**4. Tillidsdagsorden og konference i 2014**

**Claus Juhl** sagde, at der i arbejdet med tillidsdagsordenen hele tiden vil være fokus på, hvad der skal ske centralt, og hvad der skal ske decentralt. Han mente, at tyngden i indsatsen skal ligge decentralt. Det er tilsvarende et dilemma, hvor meget pres det centrale niveau skal lægge på det decentrale niveau. Hvis der opleves for meget pres, vil det kunne opfattes som en negation af tillidsdagsordenen.

Tillidsdagsordenen vil indgå på ØU’s halvårlige seminarer. Vinklen vil være, hvordan tillidsdagsordenen kan øge kvaliteten i ydelserne til borgerne.

**Britt Petersen** havde øje for, at lysten til centrale initiativer skal respektere det decentrale niveau. Det centrale niveaus rolle skal være at sikre rammerne for det decentrale arbejde, men også at følge at der sker fremdrift decentralt. Hendes personlige vurdering var, at der er skabt de overordnede rammer for implementering af tillidsreform og paradigmeskift i budgetaftalerne og i kodeks, men at forvaltningerne er meget forskellige steder. Hun opfordrede til, at forvaltningerne inspirerer hinanden.

**Claus Juhl** oplyste til det sidste, at konferencen vil blive lagt an på at præsentere gode, decentrale resultater.

**Charlotte Thim von Mehren** opfordrede til, at arbejdet foregår mest muligt gennemsigtigt, så alle kan se, hvad alle laver. Hun understregede, at det er vigtigt at holde debatten i gang. I modsat fald vil arbejdet nogle steder gå i stå.

**Britt Petersen** udtalte ønsket om, at medarbejdersiden var blevet involveret i processen med udvælgelse af institutioner, der skal frisættes. Det ville have sikret, at der fra start af indgik reelle frisættelser i ansøgningerne, og at det efterfølgende ville give erfaringer, der kan bruges.

**Claus Juhl og Anette Laigaard** medgav begge, at det ville have været den bedste løsning. Anette Laigaard fortalte, at socialforvaltningen vil arbejde mere med frisættelserne, idet der tilsyneladende har været en opfattelse af, at man ikke kan bede sig fritaget fra noget, der er vedtaget og besluttet.

**5. Strukturarbejdet**

**Claus Juhl** orienterede om det afledte arbejde som følge af strukturreformen. Det er planen, at de første overordnede bud på løsningsmuligheder skal præsenteres på ØU’s budgetseminar i januar 2014. Herefter arbejdes der videre med at udarbejde konkrete forslag.

Der arbejdes pt. med 4 spor i forhold til strukturarbejdet.

1. Forenkling af planer, politikker og strategier, måltal, uhensigtsmæssig kontrol af arbejdsgange og tværgående kredse.
2. Ejendomsområdet.
3. Snitflader på velfærdsområdet.
4. Eventuelt arbejdet med kausalitet og evidens

7-dir kredsen drøfter for øjeblikket muligheden for forenkling, bedre sammenhæng og forankring af planer, politikker og strategier, mål og uhensigtsmæssig kontrol. Målet er at afbureaukratisere og sikre bedre styring og overblik for politikerne. Der skal kun være planer og politikker, der kan bruges i driften. Hvis det ikke det er muligt, bør de overvejes om de skal udgå.

Hvad angår årsager og virkninger (evidens og kausalitet) i forhold til københavnermålene, er der nedsat en arbejdsgruppe af direktører, som skal afdække dette område. Vi vil bruge sammenhænge til at ”sparke nyt liv” i københavnerfortællingen.

Derudover behandler ØU den 26. november 2013 en indstilling, hvor det foreslås, at Københavns Ejendomme (KEjd) overgår til Økonomiforvaltningen og Borgerservice overgår til Kultur- og Fritidsforvaltningen.

**Britt Petersen** spurgte om, hvordan medarbejderne bliver involveret, herunder i drøftelsen af arbejdspladsernes fysiske indretning særligt der, hvor flere forvaltningsansatte skal dele kontorer.

**Tanja Karpatschof** spurgte om, hvornår de berørte medarbejdere bliver inddraget.

**Mimi Bargejani** spurgte om, hvor langt man er i forhold til facility management og eksterne leverandører. Det er svært at se, hvor medarbejderinddragelsen er henne i processen, og det skaber frustration. Hellere for meget end for lidt information.

**Carsten Haurum** fortalte, at man i KEjd systematisk arbejder med samlokalisering, og det drøftes inden for faste rammer. Endvidere foreslog han at facility management drøftes på næste CSO-møde, så CSO kan få en kvalificeret drøftelsen af emnet.

Der var tilslutning til, at facility mannagement drøftes på næste møde i CSO

**Pernille Andersen** pointerede, at der er 2-3 faser i en samlokalisering i TMF. De overordnede drøftelser og beslutningen sker i hoved-MED, men de bliver kvalificeret lokalt.

**Claus Juhl** svarede, at i forhold til Borgerservice og KEjd vil det blive drøftet i de to forvaltningers hoved-MED, såfremt det bliver besluttet. Derudover vil de analyser, som er besluttet i forbindelse med budget 2014, blive drøftet i CSO, og ellers drøftes de konkrete ændringer lokalt. Den proces, der har været i KS, er kørt rigtig godt, og den vil blive anvendt ved tilsvarende initiativer.

**6. Vold, mobning og chikane på arbejdspladsen**

Der forelå en indstilling om, at forlænge ”Politik og retningslinjer for en samlet indsats i Københavns Kommune for at forebygge, identificere og håndtere problemer med vold, mobning og chikane på arbejdspladsen” med en enkelt ændring – forlængelse af fristen for politianmeldelse fra 24 til 72 timer. Forslaget er affødt af en ændring i offererstatningsloven.

Der var tilslutning hertil.

**7. Orienteringspunkter**

Programchef **Mads Udby,** KS, orienterede om det nye økonomisystem.

Borgerrepræsentationen vedtog i marts 2013, at der skal anskaffes et nyt fælles økonomisystem, så ensartede økonomiopgaver fremover vil blive løst på en fælles måde i samme system. Projektet er meget omfattende, berører mange medarbejder og er først implementeret endeligt i 2018.

Projekt er ikke et økonomiforvaltningsprojekt, men et fælles kommunalt projekt, som er placeret i Koncernservice, hvor der er etableret en projektorganisation med 28 ansatte med medarbejdere fra alle forvaltninger i kommunen. Adm. direktør i BUF Else Sommer er projektejer.

**Claus Juhl** pointerede, at ØU vil følge projektet tæt og tage beslutninger om standardiseringer. Der vil i begrænset omfang blive taget hensyn til de enkelte institutioners ønsker.

**Helge Vagn Jacobsen** orienterede om det kommende lønudbud og TR´s og organisationernes adgang til KS

Den nuværende lønkontrakt med KMD udløber 1. maj 2015. Der er derfor gennemført EU-udbud, så kommunen har et nyt lønsystem pr. 1. maj 2015. Udbudsprocessen er afsluttet, og BR skal den 12. december træffe beslutning om leverandør af nyt lønsystem til Københavns Kommune.

Det er vurderingen, at kommunen kan varetage selve lønanvisningsopgaven bedre og billigere end KMD, der har denne opgave i dag. Derfor trækkes denne af opgave tilbage til KS. Det er sikret i tidsplanen, at der kommer en glidende overgang mellem det nuværende og fremtidig lønsystem.

**Jan Trojaborg** sagde, at der er store forventninger til det ny system, idet han ikke mente, at KMD har løst opgaven tilfredsstillende. Han pointerede også, at han ikke ønsker, at kommunen ender i samme situation som med Accenture, som kostede københavnerne mere end en ½ mia. kr., og hvor der var fejl i op til 40-50 pct. af lønudbetalingerne. Denne gang er der brug for, at kravspecifikationerne er nøje præciseret.

**Britt Petersen** mente, at man skal være meget opmærksom på overgangsperioden, idet mange af problemerne med Accenture skyldtes, at de lukkede ned fra den ene dag til den anden.

**Mimi Bargejani** så gerne, at man indtænker medarbejderne i kravspecifikationen, idet mange medarbejdere i dag har svært ved at læse deres lønseddel. Der bør derfor tænkes i en mere enkel lønseddel, som er lettere at læse for medarbejderne. Derudover vil det være rart, hvis det er muligt, at komme i dialog med KMD om eventuelle fejl på lønsedlerne.

**Charlotte Thim von Mehren** mente, at man kan undgå mange spørgsmål ved at en saldotimeopgørelse sendes ud sammen med lønsedlen.

**Tanja Karpatschof** roste KS for udviklingen af ”min side”.

**Helge Vagn Jacobsen** fortalte, at KS har fokus på at forbedre lønsedlerne, og at man overvejer at videreudvikle ”min side”, samt at han vil tage kommentarerne med videre.

Ved samlingen af de administrative opgaver, blev de medarbejdere, der før har haft som opgave at servicere TR med lønoplysninger i forvaltningerne, overflyttet til KS. Der er nu udarbejdet en fælles praksis for levering af lønoplysninger til lønforhandlingerne. TR skal fremover anmode den stedlige leder om oplysninger om ansættelses- og lønforhold for de medarbejdere, som TR repræsenterer. Fordelen ved den nye praksis er, at ledere og TR har de samme lønoplysninger. Fællestillidsrepræsentanterne kan henvende sig direkte i KS.

**Tanja Karpatschof** efterlyste et forum, hvor man kan drøfte fejl og mangler i forhold til løninformationerne.

**Charlotte Thim von Mehren** roste KS for den måde, de har håndteret problemerne med lønoplysningerne på.

**Claus Juhl** orienterede om ny leverandør af krisehjælp. Da den nuværende aftale med SOS-International om akut krisehjælp og psykologisk bistand udløber pr. 31. december 2013, har der været gennemført et udbud, der har resulteret i, at der forventes indgået en aftale med Falck Healthcare A/S. Den nye aftale træder i kraft pr. 1.januar 2014 og løber i 2 år.

**Britt Petersen** spurgte, hvad aftalen konkret indeholder.

**Claus Juhl** lovede, at der bliver udsendt en brugervejledning om krisehjælp. Den skal f.eks. fortælle, hvor mange rådgivningstimer en medarbejder kan få.

**Morten Binder** orienterede om kommunens brug af nyttejob. Han opfordrede medlemmerne af CSO til at hjælpe til med, at brugen af nyttejob bliver en succes.

**8. Evt.**

**Britt Petersen** beklagede dybt, at næstformanden i hendes organisation (LFS) den 11. november 2013 havde udsendt en pressemeddelelse om arbejdsforholdene i Koncernservice. Pressemeddelelsen burde aldrig være sendt. LFS har ingen medlemmer i Koncernservice, og henvendelser fra ansatte i Koncernservice skulle selvfølgelig være henvist til deres organisationer, således at der ad de rette kanaler kunne være rejst en diskussion mellem ledelse og medarbejdere i Koncernservice om de problemstillinger, der måtte være.

LFS beklager over for alle dels den anvendte procedure og dels den utidige indblanding i forhold på arbejdspladser, hvor organisationen ikke har medlemmer.

**Claus Juhl** oplyste, at han har bedt KS om at undersøge, om der er noget om sagen.